# חוקים למבחן בחוזים

ידידיה סטרוק

## חוק הכשרות המשפטית והאפוטרופסות, תשכ"ב-1962:

### פרק ראשון: כשרות משפטית

##### כשרות לזכויות ולחובות

1. כל אדם כשר **לזכויות ולחובות מגמר לידתו ועד מותו**.

##### כשרות לפעולות משפטיות

2. כל אדם כשר **לפעולות משפטיות**, זולת אם נשללה או הוגבלה כשרות זו בחוק או בפסק דין של בית משפט.

##### קטינות ובגירות

3. אדם שלא מלאו לו 18 שנה הוא קטין; אדם שמלאו לו 18 שנה הוא בגיר.

##### פעולות של קטין

4. פעולה משפטית של קטין טעונה הסכמת נציגו; ההסכמה יכולה להינתן מראש או למפרע לפעולה מסויימת או לסוג מסויים של פעולות. יכול נציגו של קטין לבטל הסכמתו לפעולה כל עוד לא נעשתה הפעולה.

##### ביטול פעולות של קטין

5. פעולה משפטית של קטין שנעשתה **שלא בהסכמת נציגו ניתנת לביטול** –

(1) על ידי נציגו, ואם אין לקטין נציג – על ידי היועץ המשפטי לממשלה, **תוך חודש ימים לאחר שנודע להם** על הפעולה;

(2) **אם לא נודע** לנציג או ליועץ המשפטי לממשלה על הפעולה – על ידי הקטין, **תוך חודש ימים לאחר שהיה לבגיר**.

##### סייג לביטול פעולות

6. פעולה משפטית של קטין **שדרכם של קטינים בגילו** לעשות כמוה, וכן פעולה משפטית בין קטין לבין אדם שלא ידע ולא היה עליו לדעת שהוא קטין, **אינה ניתנת לביטול** כאמור בסעיף 5, אף שנעשתה שלא בהסכמת נציגו, אלא אם היה בה **משום נזק של ממש** לקטין או לרכושו.

##### פעולות בטלות

6א. פעולה משפטית של קטין שהיא רכישת נכס באשראי או במקח-אגב-שכירות, שכירות נכס או קבלת שירות באשראי, **אין לה תוקף**, על אף האמור בסעיפים 5 ו-6, **כל עוד לא באה עליה הסכמת נציגו**; לענין סעיף זה, "אשראי" – לרבות תשלום בשיעורים.

##### פעולות טעונות אישור בית המשפט

7. פעולה משפטית של קטין טעונה אישור בית המשפט אם היתה טעונה אישור כזה אילו נעשתה בידי נציגו; ואין תוקף לפעולה כל עוד לא בא עליה אישור בית המשפט.

* **שרף**: מעמד החוזה לפני אישור ביהמ"ש: **שמגר**: הצהרת כוונות. **ברק**: חוזה עם תנאי מתלה.
	+ **ברק**: ההתחייבות מחייבת רק את ההורים. אם הקטין בגר הוא מתחייב בה רק אם הוא מסכים. [שמגר בפשטות יגיד שצריך הצעה חדשה]

##### הכרזת פסלות

8. אדם שמחמת מחלת נפש או ליקוי בשכלו אינו מסוגל לדאוג לעניניו, רשאי בית המשפט, לבקשת בן-זוגו או קרובו או לבקשת היועץ המשפטי לממשלה או בא כוחו, ולאחר ששמע את האדם או נציגו, להכריזו פסול-דין.

##### פעולות של פסול-דין

9. על פעולה משפטית של מי שהוכרז פסול-דין יחולו, בשינויים המחוייבים, הוראות הסעיפים 4 עד 7.

##### ביטול ההכרזה

10. אדם שהוכרז פסול-דין, רשאי בית המשפט, לבקשתו, לבקשת בן-זוגו או קרובו או לבקשת היועץ המשפטי לממשלה או בא-כוחו, ולאחר ששמע את פסול-הדין, לבטל את הכרזת הפסלות אם מצא שההכרזה לא היתה מוצדקת או שהתנאים להכרזה חדלו להתקיים.

### פרק שני: הורים וילדיהם הקטינים

##### מעמד ההורים

14. ההורים הם האפוטרופסים הטבעיים של ילדיהם הקטינים.

##### שיתוף בין ההורים

18. (א) בכל ענין הנתון לאפוטרופסותם חייבים שני ההורים **לפעול תוך הסכמה**; הסכמתו של אחד מהם לפעולתו של רעהו יכולה להינתן מראש או למפרע, בפירוש או מכללא, לענין מסויים או באופן כללי; וחזקה על הורה שהסכים לפעולת רעהו כל עוד לא הוכח היפוכו של דבר. בענין שאינו סובל דיחוי רשאי כל אחד מההורים לפעול על דעת עצמו.

(ב) (1) גוף המנוי הן בתוספת הראשונה לחוק זה והן בתוספת לחוק עדכון כתובת, התשס"ה-2005 (בסעיף זה – חוק עדכון כתובת), ומחויב על פי הוראות כל דין למסור מידע בכתב להורה בעניין ילדו הקטין, ישלח את המידע גם לכתובת הנוספת למשלוח דואר לקטין כאמור בחוק עדכון כתובת;

(2) גוף המנוי בתוספת הראשונה לחוק זה ואינו מנוי בתוספת לחוק עדכון כתובת, המחויב על פי הוראות כל דין למסור מידע להורה בעניין ילדו הקטין, שקיבל מהורה של קטין הודעה בכתב על רצונו לקבל את המידע בנפרד מהמידע שנמסר להורהו האחר, ימסור את המידע גם להורה המבקש.

(ג) עם קבלת הודעה בכתב כאמור בסעיף קטן (ב)(2) או קבלת בקשה לרישום כתובת נוספת כאמור בסעיף 2א לחוק עדכון כתובת (בסעיף זה – בקשה), ישלח גוף המנוי בתוספת הראשונה או פקיד הרישום כהגדרתו בחוק האמור, לפי העניין, הודעה על הבקשה למען הרשום של הקטין.

(ד) לא יישלח ולא יימסר מידע בעניין קטין על ידי גוף המנוי בתוספת הראשונה או על ידי פקיד רישום כהגדרתו בחוק עדכון כתובת, אם הורה או גורם אחר המציא להם החלטה של בית משפט שלפיה נשללה או הוגבלה לעניין זה האפוטרופסות של ההורה שהגיש את הבקשה, או החלטה של בית משפט המונעת את מסירת המידע כאמור לאותו הורה.

(ה) שר המשפטים, באישור ועדת החוקה חוק ומשפט של הכנסת, רשאי, בצו, לשנות את התוספת הראשונה.

##### הכרעת בית המשפט

19. לא באו ההורים לידי הסכמה ביניהם בענין הנוגע לרכוש הקטין, רשאי כל אחד מהם לפנות לבית המשפט והוא יכריע בדבר. לא באו ההורים לידי הסכמה ביניהם בענין אחר הנתון לאפוטרופסותם, רשאים הם יחד לפנות לבית המשפט, ובית המשפט, אם לא עלה בידו להביאם לידי הסכמה ואם ראה שיש מקום להכריע בדבר, יכריע הוא בעצמו או יטיל את ההכרעה על מי שימצא לנכון.

##### פעולות טעונות אישור בית המשפט

20. ואלה הפעולות שבהן אין ההורים מוסמכים לייצג את הקטין בלי שבית המשפט אישרן מראש:

* **נחול**: ביהמ"ש לא יאשר אם החוזה הפסדי ביום האישור.

(1) העברה, שעבוד, חלוקה או חיסול של יחידה משקית בחקלאות, בתעשייה, במלאכה או במסחר, או של דירה;

(2) פעולה **שתקפה תלוי ברישום** בפנקס המתנהל על פי חוק;

* **נחול ושרוף**: גם התחייבות לפעולה כאמור צריכה אישור בימ"ש (**דעת הרוב**) ולא רק הפעולה עצמה (**ח' כהן**).

(3) נתינת **מתנות**, זולת מתנות ותרומות הניתנות לפי הנהוג בנסיבות הענין;

(4) נתינת ערבות;

(5) פעולה משפטית **בין הקטין לבין הוריו או קרובי הוריו**, זולת קבלת מתנות הניתנות לקטין.

##### הגנת צד שלישי

21. פעולה של הורים הטעונה אישור לפי סעיף 20(5) תהא בת-תוקף אף באין אישור כזה אם נעשתה כלפי אדם שלא ידע ולא היה עליו לדעת שהיא טעונה אישור.

## חוזים על הרצף

##### הסכם ג'נטלמני

* **פלונית נ' פלוני**: הבטחה להינשא מהווה חוזה מחייב, גם אם מגיעה מגבר נשוי.
* **לוין נ' לוין**: הסכם ג'נטלמני אינו מחייב.
* **לוין נ' לוין**: הסכם שכותב בצורה משפטית מחייב, גם אם כתוב בו שאינו משפטי.
	+ **ביקורת**: פוגע במוסד ההסכמים הג'נטלמניים.

##### הסכם פוליטי

* **אלחג'**: חזקה על הסכם פוליטי שאין בו כוונה להיקשר בהתחייבות משפטית.
* **זרזבסקי+אלחג'**: הסכם פוליטי עומד למשפט הציבור לדעת **אלון**, למשפט הציבורי לדעת **ברק**, ולדעת **זמיר** יכול לעמוד למשפט אזרחי אם לכך התכוונו הצדדים.

##### מסמכים חיצוניים

* **עטיה נ' אררט**: מסמך חיצוני שמשנה את תנאי החוזה תקף רק אם ההפניה היתה מודגשת.
* **אמריקה אינשורנס**: מסמך חיצוני לא מחייב צד כל עוד לא היה זמין עבורו.
	+ **דוד נ' דרורי**: מסמך יכול לחייב גם בלי שהגיע לידי החייב אם מדובר בתניה סבירה ומקובלת.

## חוק החוזים (חלק כללי), תשל"ג-1973:

### פרק א': כריתת החוזה

##### כריתת חוזה – כיצד

1. חוזה נכרת בדרך של הצעה וקיבול לפי הוראות פרק זה.

* **מרום**: לרוב בהבטחות לימודים אין כוונה ליצור יחסים משפטיים.

##### הצעה

2. פנייתו של אדם לחברו היא בגדר הצעה, אם היא מעידה על **גמירת דעתו** של המציע להתקשר עם הניצע בחוזה והיא **מסויימת** כדי אפשרות לכרות את החוזה בקיבול ההצעה; הפניה יכול שתהיה לציבור.

* **פסטרנק**: החוזה לא משתכלל אם חסרים בו פרטים מהותיים.
* **רבינאי**: ניתן להשלים מסוימות ממנגנוני השלמה.
* **רבינאי**: יחסי גומלין בין גמירות דעת למסוימות.
* **carbolic smoke**: פרסומת יכולה להוות הצעה, אם ניכרת ממנה גמירות דעת.
* **בוטקובסקי**: גמירות דעת מתבטאת באופן אובייקטיבי.
* **בוטקובסקי**: חתימה אינה הכרחית לביטוי גמירות דעת.
* **חוף התכלת**: מנגנון השלמה פנימי קודם לחיצוני.
* **חוף התכלת**: ניתן לאכוף על מנגנון השלמה פנימי דרך עקרון תום הלב.

##### חזרה מן ההצעה

3. (א) המציע רשאי לחזור בו מן ההצעה בהודעה לניצע, ובלבד שהודעת החזרה נמסרה לניצע **לפני שנתן הודעת קיבול**.

* **קוזלי**: חזרה מההצעה צריכה להיות באותו אופן - **הנדל (ההלכה)**, ולא די באותה עוצמה - **עמית**.

(ב) קבע המציע שהצעתו היא ללא חזרה, או שקבע מועד לקיבולה, **אין הוא רשאי לחזור בו** ממנה לאחר שנמסרה לניצע.

##### פקיעת ההצעה

4. ההצעה פוקעת –

(1) **כשדחה אותה הניצע** או עבר המועד לקיבולה;

* **נווה עם**: דחיית הצעה צריכה להיות מפורשת.

(2) כשמת המציע או הניצע או כשנעשה אחד מהם פסול-דין או ניתן נגדו צו לקבלת נכסים או צו פירוק, והכל **לפני מתן הודעת הקיבול**.

##### קיבול

5. הקיבול יהיה בהודעת הניצע **שנמסרה למציע** והמעידה על גמירת דעתו של הניצע להתקשר עם המציע בחוזה לפי ההצעה.

* **קוזלי**: בקיבול צריך מודעות להצעה.

##### קיבול דרך התנהגות

6. (א) הקיבול יכול שיהיה במעשה לביצוע החוזה או בהתנהגות אחרת, אם דרכים אלה של קיבול **משתמעות מן ההצעה**; ולענין סעיפים 3(א) ו-4(2), התנהגות כאמור דינה כדין מתן הודעת קיבול.

* **ש.ג.מ. חניונים**: קיבול בהתנהגות בלי כוונה לקיבול; **בך** - אובייקטיבית יש קיבול. **אור** - אין.
* **קוזלי**: **עמית** מסביר שהמחלוקת בין בך לאור היא במציאות, אבל מוסכם שההתנהגות צריכה להוות קיבול מבחינה אובייקטיבית.
* **קוזלי**: צריך סימולטניות בין הקיבול לבין המודעות להצעה = תודעה שיכול להיות שאקבל בהתנהגות את ההצעה.
* **קוזלי**: צריך מפגש רצונות לגבי האופציה שמדובר בקיבול, לא דווקא מפגש ודאויות.
* **קוזלי**: ההתנהגות משכללת את החוזה, ההודעה על ההתנהגות משריינת אותו.

(ב) קביעת המציע ש**העדר תגובה** מצד הניצע ייחשב לקיבול, אין לה תוקף.

* **אדרת שומרון**: במערכת יחסים חוזית קיימת שתיקה יכולה להוות קיבול.

##### חזקת קיבול

7. הצעה שאין בה אלא כדי לזכות את הניצע, **חזקה עליו שקיבל אותה**, זולת אם הודיע למציע על התנגדותו תוך זמן סביר לאחר שנודע לו עליה.

##### מועד הקיבול

8. (א) אין לקבל הצעה אלא תוך התקופה שנקבעה לכך בהצעה, ובאין תקופה כזאת – תוך זמן סביר.

* **מד"א נ' רוזנר / קוזלי**: הזמן הסביר משתנה לפי מהות ההצעה, יכול להיות ארוך או קצר.

(ב) נתן הניצע הודעת קיבול בעוד מועד, אך הודעתו נמסרה למציע **באיחור מחמת סיבה שאינה תלויה בניצע ולא היתה ידועה לו**, נכרת החוזה, זולת אם הודיע המציע לניצע על דחיית הקיבול **מיד** לאחר שנמסרה לו הודעת הקיבול.

##### קיבול לאחר פקיעה

9. קיבול של הצעה לאחר שפקעה, כמוהו כהצעה חדשה.

##### חזרה מן הקיבול

10. הניצע רשאי לחזור בו מן הקיבול בהודעה למציע, ובלבד ש**הודעת החזרה נמסרה למציע לא לאחר שנמסרה לו הודעת הקיבול** או שנודע לו על קיבול בדרך האמורה בסעיף 6(א).

##### קיבול תוך שינוי

11. קיבול שיש בו תוספת, הגבלה או שינוי אחר לעומת ההצעה כמוהו **כהצעה חדשה**.

* **נווה עם**: גישוש אינו נחשב קיבול בשינוי.

**כאשר ישנו מו''מ בין שני צדדים ניתן כמעט תמיד להשתמש בס' 11 מחד לטובת דחיית ההצעה ובנווה עם מאידך.**

##### תום לב במשא ומתן

12. (א) במשא ומתן לקראת כריתתו של חוזה חייב אדם לנהוג בדרך מקובלת ובתום לב.

* **עטיה נ' אררט**: שינוי במסמך חיצוני דורש הדגשה.
* **זוננשטיין נ' גבסו**: עבירה על החוק מהווה חוסר תו"ל.

(ב) צד שלא נהג בדרך מקובלת ולא בתום-לב חייב לצד השני פיצויים **בעד הנזק שנגרם לו עקב המשא ומתן או עקב כריתת החוזה**, והוראות סעיפים 10, 13 ו-14 לחוק החוזים (תרופות בשל הפרת חוזה), תשל"א-1970, יחולו בשינויים המחוייבים.

* **שכון עובדים**: כאשר המציע מונע הגעת הודעת קיבול רואים כאילו נכרת חוזה - **אשם בהתקשרות**.
* **קל בנין**: הפיצויים יכולים להיות חיוביים.

### פרק ב': ביטול החוזה בשל פגם בכריתתו

##### חוזה למראית עין

13. חוזה שנכרת למראית עין בלבד – **בטל**; אין בהוראה זו כדי לפגוע בזכות שרכש אדם שלישי בהסתמכו בתום לב על קיום החוזה.

##### טעות

14. (א) מי שהתקשר בחוזה **עקב** טעות וניתן להניח ש**לולא הטעות לא היה מתקשר** בחוזה והצד השני **ידע או היה עליו לדעת על כך**, רשאי לבטל את החוזה.

* **ספקטור**: לא היה על הצד השני לדעת כאשר מדובר באיש רציני.
* "על כך" = **קרצ'מר**: על היסודיות. **שלו ופרידמן**: על היסודיות ועל הטעות.
* **טעות הדדית -** כל אחד מהצדדים מתכוון למשהו אחר - אין מפגש רצונות - החוזה בטל כאילו הוא מעולם לא נכרת.
* **טעות משותפת** (שני הצדדים טעו לגבי אותו נתון): **קרצ'מר**: נדון לפי 14(א). **שלו**: לא נכנס ב14(א) כי צריך שהצד השני ידע על הטעות. לכן יידון לפי 14 (ב) - נתון לשק''ד ביהמ''ש. **פלד**: במקרה של רשלנות מוסכם שאפשר להכניס ל14(א).

(ב) מי שהתקשר בחוזה **עקב** טעות וניתן להניח ש**לולא הטעות לא היה מתקשר בחוזה** והצד השני **לא ידע** ולא היה עליו לדעת על כך, רשאי בית המשפט, לפי בקשת הצד שטעה, לבטל את החוזה, אם ראה ש**מן הצדק** לעשות זאת; עשה כן, רשאי בית המשפט **לחייב את הצד שטעה בפיצויים** בעד הנזק שנגרם לצד השני עקב כריתת החוזה.

(ג) טעות אינה עילה לביטול החוזה לפי סעיף זה, אם **ניתן לקיים את החוזה בתיקון הטעות** והצד השני הודיע, לפני שבוטל החוזה, ש**הוא מוכן** לעשות כן.

(ד) "טעות", לעניין סעיף זה וסעיף 15 – בין **בעובדה** ובין **בחוק**, להוציא טעות שאינה אלא **בכדאיות העסקה**.

* **גינדי**: לא ניתן לטעון לטעות בגלל שלא קראת את החוזה.
* **ארואסטי**: טעות בדין צריכה להתפרש בצמצום. דין שהשתנה לא מהווה טעות, למעט מקרים של יחסים מתמשכים (**כנפי**).
* **ווד**: אם הצדדים מודעים לסיכון ולא מבררים - לא נחשב טעות.
* טעות בכדאיות העסקה:
	+ **אשר בספקטור**: טעות בשווי ולא במהות.
	+ **טסדקי ולוי בשליזנגר**: טעות עתידית ולא בהווה.
		- **הולילנד**: ההווה החוזי נקבע לפי מה שהאדם הסביר יכול לגלות.
	+ **פרידמן+ארואסטי+פרוקצי'ה בשלזינגר**: הקצאת סיכונים.
* **שלזינגר**: האירוע הביטוחי הוא גילוי המחלה, ולא קיומה של המחלה.
* **הולילנד**: בתנית as-is הקונה מוותר על טענת טעות.

##### הטעיה

15. מי שהתקשר בחוזה **עקב** טעות **שהיא תוצאת** הטעיה שהטעהו הצד השני או אחר מטעמו, רשאי לבטל את החוזה; לענין זה, "הטעיה" – לרבות **אי-גילוין** של עובדות אשר לפי דין, לפי נוהג או לפי הנסיבות **היה על הצד השני לגלותן**.

* **לקי-דרייב**: אמירת אמת היא מהותית ולא מילולית.
* **לקי דרייב**: שינוי סטטוס מחייב בגילוי.
* **לקי-דרייב**: כאשר הידיעה על העובדה מגיעה אחר כריתת החוזה - אין חובת גילוי.
* **ספקטור**: **לנדוי** - לא היה על הצד השני לגלות כאשר מדובר באיש רציני. **אשר** - חלה חובה מתוקף תו"ל.
* **ולנטין**: החמרה ראייתית בסיבתיות, יסודיות דה-פקטו.
* **ולנטין**: בין בני זוג חלה חובה גבוהה יותר של גילוי.
* **Reed**: חובת הגילוי חלה גם על דברים סובייקטיבים, אם הם עלולים להביא לתוצאה אובייקטיבית.
* **אלרומלי**: לפעמים המצג נעשה תניה, אם הנושא לא מוסדר בדרך אחרת.

##### טעות סופר

16. נפלה בחוזה טעות סופר או טעות כיוצא בה, **יתוקן החוזה לפי אומד דעת הצדדים** ואין הטעות עילה לביטול החוזה.

##### כפיה

17. (א) מי שהתקשר בחוזה **עקב** כפיה שכפה עליו הצד השני או אחר מטעמו, בכוח או **באיום**, רשאי לבטל את החוזה.

* **שפיר**: 1. קש"ס סובייקטיבי . 2. אין צורך ביסודיות.
* **שפיר**: יחסי גומלין בין כפיה ועושק.
* **אקספומדיה**: גם כפיה כלכלית נחשבת כפיה. יכולת לא מעשית של פניה לערכאות לא מבטלת טענת כפיה כלכלית.

(ב) אזהרה **בתום לב** על **הפעלתה של זכות** אינה בגדר איום לענין סעיף זה.

* **שפיר**: אזהרה שקרית אינה בתום לב.
* **שפיר**: מחלוקת אם הליך פלילי נחשב להפעלת זכות.

##### עושק

18. מי שהתקשר בחוזה **עקב** ניצול **שניצל הצד השני** או אחר מטעמו את **מצוקת המתקשר**, חולשתו השכלית או הגופנית או חוסר ניסיונו, ו**תנאי החוזה גרועים** במידה בלתי סבירה מן המקובל, רשאי לבטל את החוזה.

* **גנז נ' כץ**: אם אין עושק אין גם חוסר תו"ל.
* **סאסי**: מצוקה יכולה להיות זמנית (**טירקל**), ולא צריכה להיות דווקא קבועה (**אלון**).
* **סאסי**: ניצול = זדוניות.
* **סאסי**: יחסי גומלין בין היסודות.
* **שפיר**: קש"ס סובייקטיבי. אין צורך ביסודיות.
* **כהן**: מצוקה כלכלית זמנית לא נחשבת עושק.
* **כהן**: יכולת פניה לערכאות מבטלת טענת עושק.

##### ביטול חלקי

19. ניתן החוזה להפרדה לחלקים ו**עילת הביטול נוגעת רק לאחד מחלקיו**, ניתן לביטול אותו חלק בלבד; אולם אם יש להניח שהצד הרשאי לבטל **לא היה מתקשר בחוזה לולא העילה**, רשאי הוא לבטל את החלק האמור או את החוזה כולו.

##### דרך הביטול

20. ביטול החוזה יהיה בהודעת המתקשר לצד השני **תוך זמן סביר** לאחר שנודע לו על עילת הביטול, ובמקרה של כפיה – תוך זמן סביר לאחר שנודע לו שפסקה הכפיה.

* **כנען**: זכות העקיבה מקנה אפשרות לסוברגציה וטענת טעות מאת צד ג'.
* **כנען**: ברק - ניתן לחייב לטעון לטעות מחובת תום הלב.
* **חיימוב נ' חמיד**: כפיה חמורה יכולה להוביל לvoid, וחלה גם אם עבר זמן סביר.

##### השבה לאחר ביטול

21. משבוטל החוזה, חייב כל צד להשיב לצד השני **מה שקיבל על פי החוזה**, ואם ההשבה היתה **בלתי אפשרית** או **בלתי סבירה** – לשלם לו את **שוויו** של מה שקיבל.

##### שמירת תרופות

22. אין בהוראות פרק זה כדי לגרוע מכל תרופה אחרת.

### פרק ג': צורת החוזה ותכנו

##### צורת חוזה

23. חוזה יכול שייעשה בעל פה, בכתב או בצורה אחרת, זולת אם היתה צורה מסויימת תנאי לתקפו על פי חוק או הסכם בין הצדדים.

##### תכנו של חוזה

24. תכנו של חוזה יכול שיהיה ככל אשר הסכימו הצדדים.

##### פירוש של חוזה

25. (א) חוזה יפורש לפי **אומד דעתם של הצדדים**, כפי שהוא משתמע **מתוך החוזה** ומ**נסיבות העניין**, ואולם אם אומד דעתם של הצדדים משתמע במפורש מלשון החוזה, **יפורש החוזה בהתאם ללשונו**.

* **אפרופים+מגדלי הירקות**: מעבר מתורת 2 השלבים לפרשנות תכליתית.
	+ **אפרופים**+**מגדלי הירקות**: קודם בוחנים תכלית סובייקטיבית, ורק לאחר מכן תכלית אובייקטיבית. משל הסוס והעגלה - **ריבלין בבלמורל**.
	+ **בלמורל**: הבעיה היא ברוח העולה מהלכת אפרופים - פגיעה בודאות החוזים.
* **סהר**: תיקון מס' 2 לא מבטל את הלכת אפרופים.
* **בלום נ' אנגלו סכסון**: פיתרון באמצעות לשון החוזה, ולאחריו דנציגר מראה שגם לפי הפרשנות התכליתית מגיעים לאותה תוצאה.
* **בלמורל**: **ריבלין** - לשון החוזה מהווה מסגרת לפרשנות. **דנציגר** - לשון החוזה אמורה להניע את הפרשנות.
* **ביבי כבישים**: **שטיין** - הבחנה בין חוזה סגור לפתוח. **גרוסקופף** - הבחנה בין אופי ההתקשרות: צרכנות / פרטים / עסקי.

(ב) חוזה הניתן לפירושים שונים, **פירוש המקיים** אותו עדיף על פירוש שלפיו הוא בטל.

(ב1) חוזה הניתן לפירושים שונים והיתה לאחד הצדדים לחוזה **עדיפות בעיצוב תנאיו**, פירוש נגדו עדיף על פירוש לטובתו.

* **הוד אביב**: פרשנות נגד המנסח תופעל בחוזה בו רשות שלטונית היא צד לחוזה (נגד הרשות).

(ג) **ביטויים ותניות** בחוזה שנוהגים להשתמש בהם **בחוזים מאותו סוג** יפורשו לפי המשמעות הנודעת להם באותם חוזים.

(ד) סעיפים 2, 4, 5, 6, 7, 8 ו-10 לחוק הפרשנות, התשמ"א-1981, וסעיף 57ג לפקודת הראיות [נוסח חדש], התשל"א-1971, יחולו, בשינויים המחוייבים, גם על פירושו של חוזה, אם אין הוראה אחרת לענין הנדון ואם אין בענין הנדון או בהקשרו דבר שאינו מתיישב עם תחולה כאמור.

##### השלמת פרטים

26. **פרטים שלא נקבעו** בחוזה או על פיו יהיו **לפי הנוהג הקיים בין הצדדים**, ובאין נוהג כזה – לפי הנוהג המקובל בחוזים **מאותו סוג**, ויראו גם פרטים אלה כמוסכמים.

##### חוזה על תנאי

27. (א) חוזה יכול שיהיה תלוי בהתקיים תנאי (להלן – תנאי מתלה) או שיחדל בהתקיים תנאי (להלן – תנאי מפסיק).

* **סוכנות מכוניות נ' קראוס**: תנאי הוא אירוע עתידי לא ודאי.
* **ברקוביץ**: ההבדל בין תנאי לחיוב - רמת ההסתמכות.
	+ **ביקורת**: חורג מההבחנה הרגילה בין פנים חוזי לחיצוני לחוזה.
* **ברקוביץ**: תנאי מפסיק מבטל את החוזה מכאן ולהבא. אמנם יכול להיות שמפר התנאי יחוייב בהשבה בגלל הצדק.

(ב) חוזה שהיה טעון הסכמת אדם שלישי או רשיון על פי חיקוק, **חזקה שקבלת ההסכמה** או הרשיון הוא תנאי מתלה.

(ג) חוזה שהיה מותנה בתנאי מתלה, **זכאי כל צד לסעדים לשם מניעת הפרתו**, אף לפני שנתקיים התנאי.

##### סיכול תנאי

* **ישיבה**: סיכול תנאי במחדל גם יוצר השתק.
* **ישיבה**: נטל ההוכחה על סיכול הוא על הטוען לסיכול.

28. (א) היה חוזה מותנה **בתנאי מתלה** וצד אחד מנע את קיום התנאי, **אין הוא זכאי להסתמך על אי-קיומו**.

(ב) היה חוזה מותנה **בתנאי מפסיק** וצד אחד גרם לקיום התנאי, **אין הוא זכאי להסתמך על קיומו**.

(ג) הוראות סעיף זה לא יחולו אם היה התנאי דבר שהצד היה, לפי החוזה, **בן חורין** לעשותו או לא לעשותו, ולא יחולו אם מנע הצד את קיום התנאי או גרם לקיומו **שלא בזדון ושלא ברשלנות**.

##### בטלות החוזה או ההתנאה

29. היה חוזה מותנה בתנאי והתנאי לא נתקיים **תוך התקופה** שנקבעה לכך, ובאין תקופה כזאת – **תוך זמן סביר** מכריתת החוזה, הרי אם היה זה תנאי מתלה – מתבטל החוזה, ואם תנאי מפסיק – מתבטלת ההתנאה.

##### חוזה פסול

30. חוזה שכריתתו, תכנו או מטרתו הם בלתי חוקיים, בלתי מוסריים או סותרים את תקנת הציבור – בטל.

* **ביטון**: **בכור ולנדוי** - חוזה להעלמת מס הוא פסול, ומבטל גם את זכרון הדברים. **ברק** - מהווה חוזה למראית עין, זכרון הדברים קיים.
* **חיימוב נ' חמיד**: חוזה שנכרת כדי להסדיר פעילות לא חוקית נוגד את תקנת הציבור.
* **פלונית**: הבטחה להינשא מגבר נשוי לא סותרת את תקנת הציבור.
* **זגורי**: אי-חוקיות מתקיימת כאשר תכלית החוק היא לפגוע בתוקף חוזים שכאלו.

##### תחולת הוראות

31. הוראות סעיפים 19 ו-21 יחולו, בשינויים המחוייבים, גם על בטלותו של חוזה לפי פרק זה, אולם בבטלות לפי סעיף 30 רשאי בית המשפט, אם ראה ש**מן הצדק** לעשות כן ובתנאים שימצא לנכון, **לפטור צד** מהחובה לפי סעיף 21, כולה או מקצתה, ובמידה שצד אחד ביצע את חיובו לפי החוזה – **לחייב את הצד השני בקיום החיוב שכנגד**, כולו או מקצתו.

* **שלוש**: הפעלת הסיפא כשאי החוקיות נוגעת לשולי החוזה.
* **פלונית**: אם החריג של הסיפא חל ואי אפשר לבצע אכיפה - ביהמ"ש רשאי לחייב בפיצויים את הצד שלא קיים את חיוביו.

##### חוזה של משחק, הגרלה או הימור

32. (א) חוזה של משחק, הגרלה או הימור שלפיו עשוי צד לזכות בטובת הנאה והזכיה תלויה בגורל, בניחוש או ב**מאורע מקרי יותר מאשר בהבנה או ביכולת**, **אינו עילה לאכיפה או לפיצויים**.

(ב) הוראות סעיף זה לא יחולו על משחק, הגרלה או הימור **שהוסדרו בחוק** או שניתן לעריכתם היתר על פי חוק.

##### חוזה למתן ציונים

33. חוזה שלפיו יינתן **ציון, תואר, פרס וכיוצא באלה** על פי הכרעה או הערכה של אחד הצדדים או של אדם שלישי, **אין ההכרעה או ההערכה לפי החוזה נושא לדיון בבית משפט**.

* **קרסניאנסקי**: ביהמ"ש לא מתערב בנושאים המהותיים של חידונים.
* **קרסניאנסקי**: בנושאי ניקוד ביהמ"ש מתערב, אלא אם כן יש גוף שיפוטי מוסכם (דעת הרוב).
* **שני**: ביהמ"ש מתערב בנושאי סמכות ולא בשיקול דעת מקצועי.

### פרק ד': חוזה לטובת אדם שלישי

* **גולדמן**: עצם המחאת חיובים לא מעניקה לממחה זכות כלשהי.
* **גולדמן**: עסקאות שרשרת לא תלויות אחת בשניה בתנאי מתלה/ מפסיק.

##### הקניית הזכות

34. חיוב שהתחייב אדם בחוזה לטובת מי שאינו צד לחוזה (להלן – המוטב) מקנה למוטב את הזכות לדרוש את קיום החיוב, **אם משתמעת מן החוזה כוונה להקנות לו זכות זו**.

* **חסקין**: כאשר שם המוטב מהווה סתירה פנימית - אין מוטב.

##### דחיית הזכות

35. זכותו של המוטב לדרוש את קיום החיוב מתבטלת למפרע, **אם הודיע לאחד הצדדים לחוזה** על דחיית הזכות תוך **זמן סביר** **לאחר שאחד מהם הודיע לו עליה**.

##### ביטול הזכות

36. (א) כל עוד **לא הודיע** אחד הצדדים למוטב על זכותו לפי החוזה, **רשאים הם לשנותה או לבטלה** על ידי שינוי החוזה.

(ב) בחיוב שיש לקיימו **עקב מותו של אדם** – על פי חוזה ביטוח, על פי חברות בקופת קצבה או בקופת תגמולים או על פי עילה דומה – רשאי הנושה, בהודעה לחייב או בצוואה שהודעה עליה ניתנה לחייב, לבטל את זכותו של המוטב או להעמיד במקומו מוטב אחר, אף אחרי שנודע למוטב על זכותו.

* **פישר**: אם ההודעה על שינוי מוטב הגיעה אחרי מות הנושה - היא אינה תקפה (הפיכת הלכה).

##### טענות נגד המוטב

37. **כל טענה** שיש לחייב כלפי הנושה בקשר לחיוב **תעמוד לו גם כלפי המוטב**.

##### שמירת זכותו של הנושה

38. זכותו של המוטב אינה גורעת מ**זכותו של הנושה לדרוש מן החייב** את קיום החיוב לטובת המוטב.

### פרק ה': קיום החוזה

##### קיום בתום לב

39. ב**קיום של חיוב** הנובע מחוזה יש לנהוג בדרך מקובלת ובתום לב; והוא הדין לגבי **השימוש בזכות** הנובעת מחוזה.

* **שוחט נ' לוביאניקר**: דרישת תו"ל מתבטאת בצורה אובייקטיבית ולא סובייקטיבית.

##### קיום – בידי מי

40. חיוב **יכול שיקויים בידי אדם שאיננו החייב**, זולת אם לפי מהות החיוב, או לפי המוסכם בין הצדדים, על החייב לקיימו אישית.

##### מועד הקיום

41. חיוב שלא הוסכם על מועד קיומו, יש לקיים זמן סביר לאחר כריתת החוזה, **במועד שעליו הודיע הנושה לחייב זמן סביר מראש**.

##### קיום מוקדם

42. חיוב יכול שיקויים לפני מועדו, ובלבד שהודיע החייב לנושה על כך זמן סביר מראש והדבר לא יפגע בנושה.

##### דחיית קיום

43. (א) המועד לקיומו של חיוב נדחה –

(1) אם נמנע הקיום במועדו מסיבה התלויה בנושה – עד שהוסרה המניעה;

(2) אם **תנאי לקיום** הוא שיקויים תחילה חיובו של הנושה – עד שקויים אותו חיוב;

(3) אם על הצדדים לקיים חיוביהם **בד בבד** – כל עוד הנושה **אינו מוכן** לקיים את החיוב המוטל עליו.

* **שוחט נ' לוביאניקר**: חובת תו"ל יכולה להפוך חיובים עצמאיים לשלובים.

(ב) נדחה המועד לקיום החיוב כאמור בסעיף קטן (א), רשאי בית המשפט, אם ראה שמן הצדק לעשות כן, לחייב את הנושה בפיצויים בעד הנזק שנגרם לחייב עקב הדחיה, אף אם אין בדבר משום הפרת חוזה מצד הנושה, ואם היה על החייב לשלם תשלומים תקופתיים עד לקיום החיוב שמועדו נדחה – לפטור אותו מתשלומים אלה בתקופת הדחיה.

##### מקום הקיום

44. (א) חיוב שלא הוסכם על מקום קיומו, יש לקיים **במקום עסקו של הנושה**, ואם אין לו מקום עסק – במקום מגוריו הקבוע.

(ב) שינה הנושה את מקום עסקו או מקום מגוריו אחרי כריתת החוזה, ישא בהוצאות הנוספות הנובעות מקיום החיוב במקום החדש.

##### קיום בבינונית

45. חיוב למתן נכס או שירות שלא הוסכם על סוגם או טיבם, יש לקיים במתן נכס או שירות מסוג ומטיב בינונים.

##### קיום בסכום ראוי

46. חיוב לתשלום בעד נכס או שירות שלא הוסכם על שיעורו, יש לקיים בתשלום של סכום ש**היה ראוי להשתלם לפי הנסיבות** בעת כריתת החוזה.

##### קיום במטבע ישראלי

47. חיוב לשלם בארץ ב**מטבע חוץ שתשלומו באותו מטבע אסור לפי הדין**, יש לקיים בתשלום במטבע ישראלי, לפי שער החליפין הרשמי ביום התשלום.

##### קיום על תנאי

48. חיוב אשר לקיומו התחייב החייב כלפי הנושה בחיוב אחר, או שהעביר לו לשם כך זכות כלפי אדם שלישי, חזקה שלא התכוונו להפקיעו אלא אם קויימו החיוב האחר או הזכות.

##### זקיפת תשלומים בחיוב אחד

49. סכום שניתן לסילוקו של חיוב אחד, ייזקף תחילה לחשבון ההוצאות שנתחייב בהן החייב בשל אותו חיוב, לאחר מכן לחשבון הריבית ולבסוף לחשבון החיוב עצמו.

##### זקיפת תשלומים בחיובים אחדים

50. סכום שניתן לנושה שעה שהגיעו לו מן החייב חיובים אחדים, רשאי החייב, בעת התשלום, לציין את החיוב שלחשבונו ייזקף הסכום; לא עשה זאת, רשאי הנושה לעשות כן.

##### בחירה בין חיובים חלופים

51. (א) בחיובים חלופים רשאי החייב, בהודעה לנושה תוך תקופה שנקבעה לכך, ובאין תקופה כזו – תוך זמן סביר לפני המועד לקיום, לבחור את החיוב שיקיים; לא עשה זאת, רשאי הנושה, בהודעה לחייב, לבחור את החיוב.

(ב) הוסכם כי זכות הבחירה תהיה בידי הנושה והוא לא השתמש בה תוך התקופה שנקבעה לכך, ובאין תקופה כזו – תוך זמן סביר לפני המועד לקיום, רשאי החייב, בהודעה לנושה, לבחור את החיוב.

##### תחליף קיום

52. נעשה קיומו של חיוב בלתי אפשרי, ויש בשל כך לחייב זכות לפיצוי או לשיפוי כלפי אדם שלישי, על החייב להעביר לנושה את הזכות, או מה שקיבל על פיה, כדי שוויו של החיוב.

##### קיזוז

53. (א) חיובים כספיים שצדדים חבים זה לזה מתוך עסקה אחת והגיע המועד לקיומם, ניתנים לקיזוז בהודעה של צד אחד למשנהו; והוא הדין בחיובים כספיים שלא מתוך עסקה אחת, אם הם חיובים קצובים.

(ב) אין לקזז חיוב שהזכות לקיומו אינה ניתנת לעיקול.

(ג) הוראות סעיפים 49 ו-50 יחולו, בשינויים המחוייבים, גם על סילוק דרך קיזוז.

### פרק ו': ריבוי חייבים ונושים

##### ריבוי חייבים

54. שנים שחייבים חיוב אחד, חזקה שהם חייבים יחד ולחוד.

##### חיוב יחד ולחוד

55. (א) שנים שחייבים יחד ולחוד, רשאי הנושה לדרוש את קיום החיוב, כולו או מקצתו, משניהם כאחד, או מכל אחד מהם בנפרד, ובלבד שלא ייפרע יותר מן המגיע לו.

(ב) בטל או בוטל חיובו של אחד החייבים, בטל גם חיובו של השני, זולת אם הביטול נובע מפגם בכשרותו או בייצוגו של החייב האחד.

(ג) הפטיר הנושה אחד החייבים מן החיוב, כולו או מקצתו – בוויתור, במחילה, בפשרה או בדרך אחרת – הופטר גם השני באותה מידה, זולת אם משתמעת מן ההפטר כוונה אחרת.

##### נטל החיוב בין החייבים

56. (א) שנים שחייבים חיוב אחד, חזקה שהם נושאים בנטל החיוב בינם לבין עצמם בחלקים שווים.

(ב) חייב שנתן לנושה לקיום החיוב יותר מכפי חלקו בנטל החיוב, זכאי לחזור על החייב השני ולהיפרע ממנו לפי חלקיהם.

(ג) היו יותר משני חייבים ואין אפשרות סבירה לחזור ולהיפרע מאחד מהם, ישאו בחלקו הנותרים, לפי חלקיהם.

(ד) בוטל חיובו של חייב אחד כאמור בסעיף 55(ב) והביטול נובע מפגם בכשרותו או בייצוגו, אין לשני זכות לחזור עליו; הופטר חייב אחד כאמור בסעיף 55(ג) ואין בהפטר כדי לפטור את השני, אין בהפטר גם כדי לפגוע בזכות לחזור עליו לפי סעיף זה.

##### סייג לזכות החזרה

57. חייב שקיים את החיוב יותר מכפי חלקו, אינו זכאי לחזור על חייב אחר, במידה שהיה עשוי להיות מופטר כלפי הנושה מכוח טענה שהיתה ידועה לו ולא התגונן בה.

##### העברת בטוחות

58. (א) שעבוד או זכות אחרת שניתנו לנושה להבטחת החיוב יעברו לחייב שקיים את החיוב יותר מכפי חלקו, כדי להבטיח זכותו לחזור על חייב אחר; והוא, במידה שהדבר לא יפגע בנושה.

(ב) עברו שעבוד או זכות כאמור בסעיף קטן (א), על הצדדים לעשות, לפי דרישת החייב שקיים את החיוב, את הפעולות הדרושות כדי שכוחה של ההעברה יהיה יפה לכל דבר.

##### ריבוי נושים

59. (א) שנים שמגיע להם חיוב אחד, חזקה שכל אחד מהם רשאי לדרוש את קיומו, ובלבד שלא ייפרעו מהחייב יותר מן המגיע ממנו; החייב רשאי לקיים את החיוב כלפי אחד הנושים, לפי בחירתו, כל עוד לא ניתן פסק דין לטובת הנושה האחר.

(ב) חזקה על הנושים שהם שותפים בחיוב בחלקים שווים; קויים החיוב כלפי אחד מהם, רשאי השני לדרוש ממנו את חלקו.

### פרק ז': שונות

##### דרך ומועד למסירת הודעה

60. (א) הודעה לפי חוק זה תינתן **בדרך המקובלת בנסיבות העניין**.

(ב) מקום שמדובר בחוק זה על מסירת הודעה, רואים את ההודעה כ**נמסרה במועד שבו הגיעה לנמען או אל מענו**.

##### תחולה

61. (א) הוראות חוק זה יחולו כשאין בחוק אחר הוראות מיוחדות לענין הנדון.

(ב) הוראות חוק זה יחולו, ככל שהדבר מתאים לענין בשינויים המחוייבים, **גם על פעולות משפטיות שאינן בבחינת חוזה** ועל חיובים שאינם נובעים מחוזה.

##### ביטולים

62. בטלים –

(1) סעיפים 658, 948, 949 ו-1003 עד 1007 והספר השנים עשר של המג'לה;

(2) סעיף 64 לחוק הפרוצדורה האזרחית העות'מאני מיום 2 ברג'ב 1296 (21 ביוני 1879).

##### עצמאות החוק

63. בעניינים שחוק זה דן בהם לא יחול סימן 46 לדבר המלך במועצתו לארץ ישראל,

1947-1922.

##### תחילה והוראת מעבר

64. תחילתו של חוק זה ביום א' באלול תשל"ג (29 באוגוסט 1973); על חוזים שנכרתו לפני תחילת חוק זה יוסיף לחול הדין הקודם.

## חוק החוזים האחידים, תשמ"ג-1982:

### פרק א': הוראות יסוד

##### מטרת החוק

1. חוק זה מטרתו להגן על לקוחות מפני תנאים מקפחים בחוזים אחידים.

##### הגדרות

2. בחוק זה –

"חוזה אחיד" – נוסח של חוזה שתנאיו, כולם או מקצתם, **נקבעו מראש בידי צד אחד** כדי שישמשו תנאים לחוזים רבים **בינו לבין אנשים בלתי מסויימים** במספרם או בזהותם;

"תנאי" – תניה בחוזה אחיד, לרבות תניה המאוזכרת בו וכן כל תניה אחרת שהיא חלק מההתקשרות, ו**למעט תניה שספק ולקוח הסכימו עליה במיוחד** לצורך חוזה מסויים;

"ספק" – מי שמציע שהתקשרות עמו תהיה לפי חוזה אחיד, ואחת היא אם הוא הנותן או המקבל של דבר;

"לקוח" – מי שספק מציע לו שהתקשרות ביניהם תהיה לפי חוזה אחיד, ואחת היא אם הוא המקבל או הנותן של דבר;

"בית הדין" – בית הדין לחוזים אחידים המוקם לפי חוק זה.

##### תנאי מקפח וביטולו

3. בית משפט ובית הדין **יבטלו או ישנו**, בהתאם להוראות חוק זה, תנאי בחוזה אחיד שיש בו – בשים לב **למכלול תנאי החוזה** ולנסיבות אחרות – משום קיפוח לקוחות או משום יתרון בלתי הוגן של הספק העלול להביא לידי קיפוח לקוחות (להלן – תנאי מקפח).

##### חזקות

4. חזקה על התנאים הבאים שהם מקפחים:

* **קשת**: יש להראות באופן ברור שהחוזה אינו מקפח כדי לצאת מהחזקה.
* **מילגרום**: צד חלש והסתמכות מגדילים את חובת ההוכחה מצד המקפח.
* **קשת**: קיומה של אופציה לשלם יותר ולצאת מכלל התניה המקפחת - אינה מועילה, אלא אם כן ניתנה בצורה נגישה.
	+ **פורת**: יוצר מצב לא צודק של סבסוד צולב בו עניים מממנים ביטוח של עשירים.

(1) תנאי **הפוטר את הספק**, באופן מלא או חלקי, **מאחריות שהיתה מוטלת עליו על פי דין** אילולא אותו תנאי, או **המסייג באופן בלתי סביר את האחריות שהיתה מוטלת עליו מכוח החוזה** אילולא אותו תנאי;

(2) תנאי המקנה לספק **זכות בלתי סבירה לבטל, להשעות או לדחות** את ביצוע החוזה, או **לשנות את חיוביו המהותיים** לפי החוזה;

(3) תנאי המקנה לספק זכות **להעביר את אחריותו** לצד שלישי;

(4) תנאי המקנה לספק זכות **לקבוע או לשנות**, על דעתו בלבד, ולאחר כריתת החוזה, **מחיר או חיובים מהותיים אחרים** המוטלים על הלקוח, זולת אם השינוי נובע מגורמים שאינם בשליטת הספק;

* **מילגרום**: אם המחיר העתידי לא ידוע יש לספק מנגנון הגון לקביעת המחיר.

(5) תנאי המחייב את הלקוח באופן בלתי סביר **להיזקק לספק** או לאדם אחר, או **המגביל בדרך אחרת את חופש הלקוח** להתקשר או לא להתקשר עם אדם אחר;

(6) תנאי השולל או המגביל **זכות או תרופה העומדות ללקוח על פי דין**, או המסייג באופן בלתי סביר זכות או תרופה העומדות לו מכוח החוזה, או המתנה אותן במתן הודעה בצורה או תוך זמן בלתי סבירים, או בדרישה בלתי סבירה אחרת;

(6א) תנאי **המקנה לספק באופן בלתי סביר תרופה שאינה עומדת לו על פי דין**, לרבות תנאי המתיר לספק לצרף תרופות שאין לצרפן על פי דין או תנאי הקובע **פיצויים מוסכמים שאינם סבירים** לטובת הספק;

(7) תנאי המטיל את **נטל ההוכחה על הלקוח**, ואלמלא אותו תנאי נטל זה לא היה מוטל עליו;

(8) תנאי השולל או המגביל את זכות הלקוח **להשמיע טענות מסויימות בערכאות משפטיות**, או הקובע כי כל סכסוך בין הספק והלקוח יידון בבוררות;

(9) תנאי המתנה על הוראת דין בדבר מקום שיפוט או המקנה לספק זכות בלעדית ל**בחירת מקום השיפוט או הבוררות** שבהם יתברר סכסוך;

(10) תנאי הקובע מסירת **סכסוך לבוררות כאשר לספק השפעה גדולה יותר מאשר ללקוח** על תנאי הבוררות, לרבות קביעת הבורר, מקום הבוררות, תנאים שעל פיהם תתנהל הבוררות, אופן ניהול הבוררות וסדרי הדין בבוררות, והכול אף אם הספק הוכיח כי מסירת הסכסוך לבוררות כשלעצמה כאמור בפסקה (8) אינה מקפחת.

(11) תנאי הקובע הצמדה של מחיר או תשלום אחר, לפי החוזה, למדד כלשהו, כך ש**ירידה של המדד או עלייה שלו לא תזכה את הלקוח**.

(12) תנאי שלפיו נדרש הלקוח לאשר או להצהיר כי קרא את החוזה, או תנאי שבו הלקוח מצהיר על מעשה שעשה, על מודעותו לעניין מסוים, או על עובדה שמתקיימת בעניינו, או מאשר אותו, והכול למעט מידע שהלקוח מסר לספק בחוזה.

##### תנאים בטלים בחוזה אחיד

5. (א) תנאי בחוזה אחיד השולל או המגביל את זכות הלקוח **לפנות לערכאות משפטיות** – בטל.

(ב) תנאי בחוזה אחיד הפוטר את הספק, באופן מלא או חלקי, מ**אחריות לנזק גוף או למעשה זדון** המוטלת עליו על פי דין – בטל.

### פרק ב': בית הדין לחוזים אחידים

##### בית הדין וחבריו

6. (א) מוקם בזה בית דין לחוזים אחידים.

(ב) מספר חברי בית הדין לא יעלה על שנים עשר.

(ג) אב בית הדין וממלא מקומו יהיו שופטים של בית משפט מחוזי שימנה שר המשפטים בהתייעצות עם נשיא בית המשפט העליון.

(ד) יתר חברי בית הדין ימונו בידי שר המשפטים, ובהם יהיו לפחות שני נציגים של ארגוני צרכנים כהגדרתם בסעיף 31(ג) לחוק הגנת הצרכן, התשמ"א-1981; חברי בית הדין שימונו לפי סעיף קטן זה יהיו בעלי השכלה משפטית או כלכלית, ואולם במותב מסוים לא יהיה חבר יותר מחבר אחד שהוא בעל השכלה כלכלית בלבד; מספר החברים שהם עובדי המדינה לא יעלה על שליש מכלל החברים שימנה השר לפי סעיף קטן זה.

(ה) תקופת כהונתם של חברי בית הדין תהיה שלוש שנים.

(ו) הודעה על מינוי חברי בית הדין תפורסם ברשומות.

##### מותב בית הדין

7. (א) בית הדין ידון בשלושה; אב בית הדין, ואם נבצר ממנו – ממלא מקומו, יקבע את מותב בית הדין; כל מותב יורכב מאב בית הדין או ממלא מקומו, ומשני חברים אחרים שלפחות אחד מהם הוא נציג ארגון צרכנים.

(ב) הוראות סעיף 18 לחוק בתי דין מינהליים, התשנ"ב-1992, יחולו בשינוי זה: במקום "33, 36 ו-46" יקראו "ו-33".

##### ניגוד עניינים

8. מי שעיסוקיו האחרים עלולים ליצור ניגוד ענינים עם תפקידו כחבר מותב של בית הדין בהליך מסויים או שיש לו ענין אישי בהליך – לא יהיה חבר במותב שידון באותו הליך.

##### ראיות וסדרי דין

9. (א) בית הדין לא יהיה קשור בדיני הראיות, פרט לדינים בדבר חסינות עדים ובדבר ראיות חסויות כאמור בפרק ג' לפקודת הראיות [נוסח חדש], התשל"א-1971.

(ב) לענין הזמנת עדים וגביית ראיות יהיו לאב בית הדין ולממלא מקומו הסמכויות שיש ליושב ראש ועדת חקירה לפי סעיפים 9 עד 11 לחוק ועדות חקירה, התשכ"ט-1968.

(ג) בית הדין ידון לפי סדרי דין שהתקין שר המשפטים; באין סדרי דין כאלה ידון בית הדין בדרך הנראית לו מועילה ביותר להכרעה צודקת ומהירה.

##### ערעור

10. בעל דין הרואה עצמו נפגע מהחלטת בית הדין, רשאי לערער עליה לפני בית המשפט העליון תוך ארבעים וחמישה ימים מיום שנודע לו עליה.

##### פרסום החלטות בית הדין

11. בכפוף להוראות סעיף 25 לחוק בתי דין מינהליים, התשנ"ב-1992, פסקי דין והחלטות אחרות של בית הדין לחוזים אחידים, לרבות נוסח חוזים אחידים שאליהם מתייחסים פסקי דין או החלטות כאמור, יפורסמו כדרך שמתפרסמים פסקי דין והחלטות אחרות של בתי המשפט המחוזיים; בית הדין רשאי לפרסם פסקי דין והחלטות שלו בדרכים נוספות שייראו לו מתאימות, לתועלת הציבור.

### פרק ד': ביטול תנאי מקפח

##### בקשה לבית הדין לבטל תנאי מקפח

16. (א) היועץ המשפטי לממשלה או בא כוחו, הממונה על הגנת הצרכן והסחר ההוגן לפי חוק הגנת הצרכן, התשמ"א-1981, כל ארגון לקוחות ורשות ציבורית שנקבעו בתקנות, וכן ארגון לקוחות שיאשר שר המשפטים לענין מסוים, רשאים לבקש מבית הדין לבטל או לשנות תנאי מקפח בחוזה אחיד.

(ב) שר המשפטים רשאי לקבוע לארגון לקוחות או לרשות ציבורית שנקבעו לפי סעיף קטן (א) תנאים להגשת בקשות לבית הדין.

(ג) המשיבים לבקשה יהיו הספק המתקשר או המתכוון להתקשר בחוזה האחיד, היועץ המשפטי לממשלה, לפי העניין, וכן מי שבית הדין מצא לנכות להזמינו כמשיב; כל ארגון יציג של ספקים או כל גורם אחר שהוא בעל עניין בבקשה כאמור רשאי להצטרף כמשיב, ובלבד שבית הדין אישר זאת.

##### ביטול ושינוי תנאי בבית הדין

17. (א) מצא בית הדין שתנאי הוא מקפח, **יבטל את התנאי או ישנה אותו** במידה הנדרשת כדי לבטל את הקיפוח.

(ב) ביטל בית הדין תנאי או שינה אותו, כאמור בסעיף קטן (א), יגיש הספק לבית הדין נוסח מתוקן של החוזה האחיד הכולל את הביטול או השינוי שעליו הורה בית הדין, בתוך 21 ימים מהמועד שבו הפכה ההחלטה לחלוטה; הגיש הספק נוסח מתוקן כאמור, יקבע בית הדין אם החוזה שהוגש תוקן בהתאם להחלטתו.

(ג) ביטל בית הדין תנאי או שינה אותו, כאמור בסעיף קטן (א), רשאי הוא לתת כל צו להבטחת קיום החלטתו כאמור, ובכלל זה לחייב את הספק להשתמש בנוסח המתוקן של החוזה האחיד כאמור בסעיף קטן (ב), לתקופה שיקבע; צו לפי סעיף קטן זה, דינו לעניין ביצוע הצו ולעניין סעיף 6 לפקודת ביזיון בית משפט, כדין צו שניתן בידי בית משפט בעניין אזרחי.

##### כוחם של ביטול ושינוי תנאי מקפח בבית הדין

18. (א) ביטל בית הדין תנאי או שינה אותו, כאמור בסעיף 17(א), יראו את התנאי האמור כבטל או שהתנאי האמור יחול בנוסחו כפי ששונה, לפי העניין –

(1) בכל חוזה אחיד אחר של אותו ספק שבית הדין קבע לגביו כי הוא דומה במהותו לחוזה האחיד שלגביו ניתנה החלטת בית הדין;

(2) בכל חוזה שנכרת על פי החוזה האחיד שלגביו ניתנה החלטת בית הדין או על פי חוזה אחיד אחר כאמור בפסקה (1), אף אם נכרת לפני מועד החלטת בית הדין.

(ב) על אף האמור בסעיף קטן (א) –

(1) ביטול או שינוי כאמור באותו סעיף קטן לא יחולו על חיובים שקוימו על פי החוזה לפני מועד החלטת בית הדין;

(2) בית הדין רשאי לקבוע כי הביטול או השינוי כאמור באותו סעיף קטן יחולו רק על חוזים שנכרתו לאחר מועד החלטת בית הדין או ממועד אחר שיקבע, ובלבד שלולא קביעה כאמור תיגרם לספק פגיעה חמורה.

##### ביטול ושינוי תנאי בבית משפט

19. (א) מצא בית משפט, בהליך שבין ספק ולקוח, שתנאי הוא מקפח, יבטל את התנאי **בחוזה שביניהם** או ישנה אותו במידה הנדרשת כדי לבטל את הקיפוח.

(ב) בהשתמשו בסמכותו לפי סעיף קטן (א) יתחשב בית המשפט במכלול תנאי החוזה ובנסיבות האחרות, וכן בנסיבות המיוחדות של הענין הנדון לפניו.

##### הודעה על טענת תנאי מקפח

20. נטענה בבית משפט טענת תנאי מקפח בחוזה שנכרת לפי חוזה אחיד יודיע בית המשפט על כך ליועץ המשפטי לממשלה.

##### דיון מקביל

21. (א) דיון בבית הדין בחוזה אחיד, שטרם נתקבלה החלטה לגביו, לא יגרע מסמכותו של בית משפט לדון בטענת תנאי מקפח בחוזה שנכרת לפי אותו חוזה אחיד.

(ב) דיון בבית משפט בטענת תנאי מקפח בחוזה שנכרת לפי חוזה אחיד, אין בו כדי למנוע מבית הדין לדון באותו חוזה אחיד או בתנאי מתנאיו; אך בית הדין רשאי, אם יראה לנכון בנסיבות הענין, לדחות את המשך הדיון בפניו עד למתן פסק דין בבית המשפט.

##### חליפים של לקוח וספק

21א. הוראות סעיפים 18 ו-19 יחולו גם על חליפים של לקוח או ספק מכוח העברה או המחאה של זכות.

### פרק ה': הוראות שונות

##### דין המדינה

22. לעניין חוק זה דין המדינה כדין כל אדם אחר.

##### סייגים לתחולה

23. הוראות חוק זה לא יחולו על –

(1) תנאי הקובע את **התמורה הכספית** שישלם הלקוח או הספק בעד נושא העסקה, ובלבד שהוא **מנוסח בלשון פשוטה** וברורה;

(2) תנאי התואם תנאים שנקבעו בחיקוק, בהתאם לתכלית החיקוק;

(3) תנאי התואם תנאים שנקבעו בהסכם בין-לאומי שישראל צד לו;

(4) הסכם קיבוצי לפי חוק הסכמים קיבוציים, התשי"ז-1957, בין שהוגש לרישום לפי החוק האמור ובין אם לאו, לרבות הסדר קיבוצי אחר ובלבד שנעשה בכתב ונקבעו בו שיעורים לשכר עבודה.

##### שמירת דינים

24. הוראות חוק זה לא יגרעו מהוראות כל דין שעל פיו עשוי חוזה או תנאי שבחוזה להיות בטל או ניתן לביטול, ולא ימנעו טענה נגד חוזה או תנאי שבחוזה.

##### ביצוע ותקנות

25. (א) שר המשפטים ממונה על ביצוע חוק זה והוא רשאי להתקין תקנות לביצועו, לרבות בדבר –

(1) סדרי הדין בבית הדין, הארכת המועדים להגשת ערעור, ורציפות הדיון;

(2) אנשים וארגונים שיהיו רשאים לטעון לטובת בעל דין או שיהיו רשאים להיות משיבים לפני בית הדין;

(3) (נמחקה)

(4) תשלום הוצאות ודמי בטלה של עדים בהליכים לפני בית הדין;

(5) (נמחקה)

(6) הטלת חובה על ספק להמציא עותק מחוזה אחיד שהוא מתקשר או מתכוון להתקשר על פיו, ליועץ המשפטי לממשלה או לממונה על הגנת הצרכן והסחר ההוגן, לפי דרישתם.

(7) נסיבות או סוגי חוזים שבהם לא תחול החזקה האמורה בסעיף 4(11).

(8) פרסום מסמכים הנוגעים להליך המתנהל לפני בית הדין ואופן פרסומם.

## (ב) תקנות לפי סעיף קטן (א)(7) יותקנו באישור ועדת הכלכלה של הכנסת.

## חוק המקרקעין, תשכ"ט-1969:

### פרק ב': עסקאות ורישומן

##### צורתה של התחייבות

8. התחייבות לעשות עסקה במקרקעין טעונה מסמך **בכתב**.

* **גרוסמן+ברון**: דרישת הכתב היא מהותית ולא רק ראייתית.
* **רבינאי**: רק פרטים מהותיים שאינם ניתנים להשלמה חייבים כתב.
	+ **ברון**: לא ניתן להשלים מהחוק נגד רצון הצדדים.
* **ברון**: אסופת מסמכים שאינם החוזה גם יכולה לענות על דרישת הכתב.
* **בוטקובסקי**: חתימה אינה הכרחית למילוי דרישת הכתב.
* **זוננשטיין+קלמר**: חוסר תו"ל קיצוני יכול להתגבר על דרישת הכתב.
* **קלמר**: ביצוע החוזה יכול להחליף את דרישת הכתב (**זמיר**).
* **פרידמן+תמגר**: האופציה הכפולה מתגברת על דרישת הכתב.
* השלמה מחוזה בע"פ: **ברון** - נוגד את המהותיות של הדרישה. **תמגר** - יכול להחליף אם יש הודאת בעל דין.

##### עסקאות נוגדות

9. התחייב אדם לעשות עסקה במקרקעין ולפני שנגמרה העסקה ברישום חזר והתחייב כלפי אדם אחר לעסקה נוגדת, זכותו של **בעל העסקה הראשונה** עדיפה, אך אם השני פעל **בתום-לב** וב**תמורה** והעסקה לטובתו **נרשמה בעודו בתום-לב** – זכותו עדיפה.

##### רכישה בתום לב

10. מי שרכש זכות במקרקעין מוסדרים **בתמורה** וב**הסתמך** ב**תום-לב** **על הרישום**, יהא כוחה של זכותו יפה אף אם הרישום לא היה נכון.

* **נס נ' גולדה**: הרישום הוא דווקא בטאבו, ולא בגוף רשמי אחר.

## חוק המתנה, תשכ"ח-1968:

##### מהות המתנה

1. (א) מתנה היא הקניית נכס **שלא בתמורה**.

* **ברקוביץ**: ההבדל בין מתנה לחוזה עם תמורה הוא המניע.

(ב) דבר-המתנה יכול שיהיה מקרקעין, מטלטלין או זכויות.

(ג) מתנה יכול שתהיה בויתורו של הנותן על זכות כלפי המקבל או במחילתו של הנותן על חיוב המקבל כלפיו.

##### מתנה לאלתר

2. מתנה נגמרת בהקניית דבר-המתנה על-ידי הנותן למקבל תוך הסכמה ביניהם שהדבר ניתן במתנה.

##### חזקת הסכמה

3. **חזקה על מקבל המתנה שהסכים למתנה**, זולת אם הודיע לנותן על דחייתה תוך זמן סביר לאחר שנודע לו עליה.

##### תנאים וחיובים

4. מתנה יכול שתהיה **על תנאי** ויכול **שתחייב את המקבל** לעשות מעשה בדבר-המתנה או להימנע מעשותו; נותן המתנה רשאי **לדרוש מהמקבל את מילוי החיוב**, ורשאי לדרוש זאת מי שהחיוב הוא לזכותו, ואם היה בדבר ענין לציבור – היועץ המשפטי לממשלה או בא כוחו.

* **ברקוביץ**: אי-קיום התנאי מבטל את החוזה, לעומת הפרת החיוב שמקנה רק תרופת אכיפה.
* **ברקוביץ**: ההבדל בין תנאי לחיוב - רמת ההסתמכות.
	+ **ביקורת**: חורג מההבחנה הרגילה בין פנים חוזי לחיצוני לחוזה.

##### התחייבות לתת מתנה

5. (א) התחייבות לתת מתנה בעתיד טעונה **מסמך בכתב**.

(ב) כל עוד מקבל המתנה לא שינה את מצבו **בהסתמך** על ההתחייבות, רשאי הנותן לחזור בו ממנה, זולת אם **ויתר** בכתב על רשות זו.

(ג) מלבד האמור בסעיף קטן (ב), רשאי הנותן לחזור בו מהתחייבותו אם היתה החזרה מוצדקת **בהתנהגות מחפירה** של מקבל המתנה כלפי הנותן או כלפי בן-משפחתו או **בהרעה ניכרת** שחלה במצבו הכלכלי של הנותן.

* **וייסר**: פרשנות מרחיבה למושג 'מחפירה', כדי לשמור על זכות הנותן (טירקל), ולא מצומצמת (לוין).

## חוק השכירות והשאילה, תשל"א-1971:

### פרק א': שכירות

#### סימן א': הוראות כלליות

##### פרטים שלא נקבעו בהסכם

3. פרטים של חוזה שכירות שלא נקבעו בהסכם בין הצדדים יהיו לפי הנוהג שהצדדים להסכם ראו אותו כמקובל עליהם בעסקאות קודמות שביניהם, ובאין נוהג כזה – לפי הנוהג שצדדים סבירים רואים אותו כחל בעסקאות מאותו סוג.

##### תום לב

4. חיוב הנובע מחוזה שכירות יש לקיימו בדרך מקובלת ובתום לב; והוא הדין לגבי השימוש בזכות הנובעת מן החוזה.

### פרק ב': שאילה

##### מהות השאילה

26. שאילה היא זכות להחזיק בנכס ולהשתמש בו שלא לצמיתות, כשהזכות הוקנתה **שלא בתמורה**.

* **carbolic smoke**: קיבול בהתנהגות יכול להוות תמורה.

##### תחולת סעיפים

27. הוראות סעיפים 2 עד 5, 11, 12, 16א, 17, 18, 20, 20א, 21 ו-25 יחולו, בשינויים המחוייבים, גם על שאילה.

##### שלילת תרופות

28. (א) על אי-התאמת המושאל יחולו הוראות סעיף 6, אולם היא לא תשמש עילה לפיצויים, אלא אם ידע עליה המשאיל בעת כריתת החוזה והשואל לא ידע עליה.

(ב) הפרת חוזה שאילה לא תשמש עילה לתביעת אכיפה.

##### סיום השאילה

29. (א) המשאיל רשאי לבטל את חוזה השאילה כל עוד לא מסר את המושאל לשואל, והוא רשאי לסיים את השאילה בתוך תקופתה אם מת השואל או אם **המושאל דרוש למשאיל לצורך עצמו**, והכל בהודעה לשואל זמן סביר מראש.

(ב) **לא הוסכם על תקופת השאילה**, או שהצדדים המשיכו לקיימה לאחר תום התקופה שהוסכם עליה בלי לקבוע תקופה חדשה, **רשאי כל צד לסיים את השאילה על ידי מתן הודעה** לצד השני זמן סביר מראש.

##### העברת השאילה

30. השואל אינו רשאי להעביר לאחר את הזכות להחזיק ולהשתמש במושאל או להשאילו בהשאלת משנה, אלא בהסכמת המשאיל.

## חוק המכר, תשכ"ח-1968:

##### הסכם ונוהג

(א) פרטים של חוזה מכר שלא נקבעו בהסכם בין הצדדים יהיו לפי הנוהג שהצדדים להסכם ראו אותו כמקובל עליהם בעיסקאות קודמות שביניהם, ובאין נוהג כזה – לפי הנוהג שצדדים סבירים רואים אותו כחל בעיסקאות מאותו סוג.

(ב) נזקקו הצדדים לביטויים או לתניות שנוהגים להשתמש בהם בהליכות סחר, יפורשו הביטויים והתניות בהתאם למשמעות הנודעת להם בסחר הנדון.

##### 6.תום־לב

חיוב הנובע מחוזה מכר יש לקיימו בדרך מקובלת ובתום־לב; והוא הדין לגבי השימוש בזכות הנובעת מן החוזה.

##### חיובים מקבילים

23. חובת המוכר למסור את הממכר וחובת הקונה לשלם את מחירו הם חיובים מקבילים שיש לקיימם בד בבד.

##### 34. תקנת השוק

נמכר נכס נד על ידי מי שעוסק במכירת נכסים מסוגו של הממכר והמכירה היתה במהלך הרגיל של עסקיו, עוברת הבעלות לקונה נקיה מכל שעבוד, עיקול וזכות אחרת בממכר אף אם המוכר לא היה בעל הממכר או לא היה זכאי להעבירו כאמור, ובלבד שהקונה קנה וקיבל אותו לחזקתו בתום־לב.

## חוק חוזה הביטוח התשמ"א - 1981

* **אליהו נ' חמאדה**: חוזה ביטוח יפורש בהתאם לתכליתו, ויביא ליריבות ישירה בין המבטח לצד המזיק/ ניזוק.

##### 3. חובה להבליט הגבלות

תנאי או סייג לחבות המבטח או להיקפה יפורטו בפוליסה בסמוך לנושא שהם נוגעים לו, או יצויינו בה בהבלטה מיוחדת; תנאי או סייג שלא נתקיימה בהם הוראה זו, אין המבטח זכאי להסתמך עליהם.

##### 16. סיכון שנתבטל

(א) חוזה ביטוח לכיסוי של סיכון שבעת כריתת החוזה כבר חלף או למקרה ביטוח שבאותה עת כבר קרה – בטל.

(ב) נעשה מקרה הביטוח בלתי אפשרי אחר כריתת החוזה, מתבטל החוזה מאליו והמבוטח זכאי להחזר דמי הביטוח ששילם בעד התקופה שלאחר הביטול.

## חוק החוזים (תרופות בשל הפרת חוזה), תשל"א-1970:

### פרק א': הוראות כלליות

##### הגדרות

1. (א) בחוק זה –

"הפרה" – מעשה או מחדל שהם בניגוד לחוזה;

"נפגע" – מי שזכאי לקיום החוזה שהופר;

"אכיפה" – בין בצו לסילוק חיוב כספי או בצו עשה אחר ובין בצו לא-תעשה, לרבות צו לתיקון תוצאות ההפרה או לסילוקן;

"נזק" – לרבות מניעת ריווח.

(ב) כל מקום שמדובר בחוק זה בהפרת חוזה – גם הפרת חיוב מחיוביו במשמע.

##### תרופות הנפגע

2. הופר חוזה, זכאי הנפגע לתבוע את אכיפתו או לבטל את החוזה, וזכאי הוא לפיצויים, בנוסף על אחת התרופות האמורות או במקומן, והכל לפי הוראות חוק זה.

* **טכניקום**: קיימת לנפר ברירת קיום, אם אין צורך בשיתוף פעולה מהצד השני.
* **White**: אם יש אינטרס לגיטימי - ברירת קיום עומדת לניפר. לעומת זאת, **Clea Shipping**: עמידה שרירותית על הזכות בלי אינטרס לגיטימי לא יכולה להקים ברירת קיום לניפר.
* **בנק איגוד**: אמונה בזה שהמפר ישתכנע לקיים את החוזה מקימה זכות לברירת קיום.
* **אגד נ' אדלר**: אם אין זכות לסעד אכיפה - אין ברירת קיום.

### פרק ב': התרופות

#### סימן א': אכיפת החוזה

##### הזכות לאכיפה

3. הנפגע זכאי לאכיפת החוזה, זולת אם נתקיימה אחת מאלה:

* **קדמת עדן**: ביצוע בקירוב כאשר לא ניתן לבצע אכיפה בעין.

(1) החוזה אינו בר-ביצוע;

(2) אכיפת החוזה היא כפיה לעשות, או לקבל, עבודה אישית או שירות אישי;

(3) ביצוע צו האכיפה דורש מידה בלתי סבירה של פיקוח מטעם בית משפט או לשכת הוצאה לפועל;

(4) אכיפת החוזה היא בלתי צודקת בנסיבות הענין.

* **דוד נ' יאסין**: האכיםה לא צודקת אם החוזה כבר קוים באופן לא נכון. עמידה על ליטרת הבשר.
* **אגד נ' אדלר**: אכיפה אינה צודקת כאשר המפר לא פעל להקטנת הנזק.
* **לוין נ' לוין**: אכיפה אינה צודקת אם מדובר באיסור להציג מסמך בבימ"ש.
* **פלונית**: אין אכיפה להבטחת נישואין.

##### תנאים באכיפה

4. בית המשפט רשאי להתנות את אכיפת החוזה בקיום חיוביו של הנפגע או בהבטחת קיומם או בתנאים אחרים המתחייבים מן החוזה לפי נסיבות הענין.

* **רבינאי**: ביהמ"ש רשאי לבצע שיערוך (הצמדה לערך הריאלי) כדי למנוע התעמרות במפר.

##### אכיפה בעסקה טעונת רישום

5. ניתן צו אכיפה על חיוב להקנות נכס או זכות בנכס וההקניה טעונה רישום בפנקס המתנהל על פי חיקוק, ייעשה הרישום בתוקף צו האכיפה ולפי האמור בו כאילו נעשה לבקשת הצדדים.

#### סימן ב': ביטול החוזה

##### הגדרה

6. לענין סימן זה, "הפרה יסודית" – הפרה שניתן להניח לגביה **שאדם סביר לא היה מתקשר באותו חוזה** אילו ראה מראש את ההפרה ותוצאותיה, או הפרה **שהוסכם** עליה בחוזה שתיחשב ליסודית; תניה גורפת בחוזה העושה הפרות להפרות יסודיות ללא הבחנה ביניהן, אין לה תוקף אלא אם היתה סבירה בעת כריתת החוזה.

##### הזכות לביטול

7. (א) הנפגע זכאי לבטל את החוזה אם הפרת החוזה היתה יסודית.

(ב) היתה הפרת החוזה לא יסודית, זכאי הנפגע לבטל את החוזה לאחר שנתן תחילה למפר ארכה לקיומו והחוזה לא קויים תוך זמן סביר לאחר מתן הארכה, זולת אם בנסיבות הענין היה ביטול החוזה בלתי צודק; לא תישמע טענה שביטול החוזה היה בלתי צודק אלא אם המפר התנגד לביטול תוך זמן סביר לאחר מתן הודעת הביטול.

(ג) ניתן החוזה להפרדה לחלקים והופר אחד מחלקיו הפרה שיש בה עילה לביטול אותו חלק, אין הנפגע זכאי לבטל אלא את החלק שהופר; היתה בהפרה גם משום הפרה יסודית של כל החוזה, זכאי הנפגע לבטל את החלק שהופר או את החוזה כולו.

##### דרך הביטול

8. ביטול החוזה יהיה בהודעת הנפגע למפר תוך זמן סביר לאחר שנודע לו על ההפרה; אולם במקרה האמור בסעיף 7(ב) ובכל מקרה אחר שהנפגע נתן למפר תחילה ארכה לקיום החוזה – תוך זמן סביר לאחר שחלפה הארכה.

##### השבה לאחר ביטול

9. (א) משבוטל החוזה, חייב המפר להשיב לנפגע מה שקיבל על פי החוזה, או לשלם לו את שוויו של מה שקיבל אם ההשבה היתה בלתי אפשרית או בלתי סבירה או שהנפגע בחר בכך; והנפגע חייב להשיב למפר מה שקיבל על פי החוזה, או לשלם לו את שוויו של מה שקיבל אם ההשבה היתה בלתי אפשרית או בלתי סבירה או שהנפגע בחר בכך.

* **בנישתי**: השבה היא על הדברים שהצדדים היו מעוניינים בהם בלבד.
* **אדרס**: המפר צריך להשיב את כל מה שקיבל, ולא יתכן שיתעשר מההפרה.
* **טרבלוס+נס נ' גולדה**: השבה היא חיוב קוגנטי.
* **טרבלוס**: גם אם צד ג' קיבל - צד ב' חייב בהשבה. לפי **ברק** - החיוב חוקי, יש להרחיב את המושג 'קיבל', לפי **כהן -** חיוב חוזי של יחד ולחוד.
* **בייזמן**: צד ג' חייב בהשבה גם כן, בגלל עקרונות עשיית עושר.

(ב) בוטל החוזה בחלקו, יחולו הוראות סעיף קטן (א) על מה שהצדדים קיבלו על פי אותו חלק.

#### סימן ג': פיצויים

* **אקסימין**: אשם תורם מפחית את אחריות הפיצויים מהמפר.

##### הזכות לפיצויים

10. הנפגע זכאי לפיצויים בעד הנזק שנגרם לו עקב ההפרה ותוצאותיה ושהמפר ראה אותו או שהיה עליו לראותו מראש, בעת כריתת החוזה, כתוצאה מסתברת של ההפרה.

* **הווקינס**: פיצויים = פער בין רצוי למצוי.
* **פיביהאוס**: אם עלות התיקון גבוהה בהרבה - יש לפצות פיצויי קיום אובייקטיביים, לפי ירידת הערך (**דעת הרוב**), ולא לחייב בעלויות התיקון (**דעת המיעוט**).
* **פלד**: ככלל פיצויי קיום הם אובייקטיביים, כל עוד מטרת העסקה היא השאת רווחים. אם יש עוד מטרות - עלות התיקון היא המדד.
* **מלון צוקים**: כאשר אין ודאות לפיצויי קיום - יינתנו פיצויי הסתמכות.
* **לוי נ' מבט בניה**: הנפגע יכול לדרוש אילו פיצויים שהוא רוצה, כל עוד אין חפיפה.

##### פיצויים ללא הוכחת נזק

11. (א) הופר חיוב לספק או לקבל נכס או שירות ובוטל החוזה בשל ההפרה, זכאי הנפגע, ללא הוכחת נזק, לפיצויים בסכום ההפרש שבין התמורה בעד הנכס או השירות לפי החוזה ובין שוויים ביום ביטול החוזה.

(ב) הופר חיוב לשלם סכום כסף, זכאי הנפגע, ללא הוכחת נזק, לפיצויים בסכום הריבית על התשלום שבפיגור, מיום ההפרה ועד יום התשלום, בשיעור המלא לפי חוק פסיקת ריבית, תשכ"א-1961, אם לא קבע בית המשפט שיעור אחר.

##### שמירת זכות

12. האמור בסעיף 11 אינו גורע מזכותו של הנפגע לפיצויים בעד נזק שהוכיח לפי סעיף 10; אולם אם היתה התמורה שכנגד החיוב שהופר בלתי סבירה, או שלא היתה תמורה כלל, רשאי בית המשפט להפחית את הפיצויים עד כדי האמור בסעיף 11.

##### פיצויים בעד נזק שאינו של ממון

13. גרמה הפרת החוזה נזק שאינו נזק ממון, רשאי בית המשפט לפסוק פיצויים בעד נזק זה בשיעור שייראה לו בנסיבות הענין.

##### הקטנת הנזק

14. (א) אין המפר חייב בפיצויים לפי סעיפים 10, 12 ו-13 בעד נזק שהנפגע יכול היה, באמצעים סבירים, למנוע או להקטין.

(ב) הוציא הנפגע הוצאות סבירות למניעת הנזק או להקטנתו, או שהתחייב בהתחייבויות סבירות לשם כך, חייב המפר לשפות אותו עליהן, בין אם נמנע הנזק או הוקטן ובין אם לאו; היו ההוצאות או ההתחייבויות בלתי סבירות, חייב המפר בשיפוי כדי שיעורן הסביר בנסיבות הענין.

##### פיצויים מוסכמים

15. (א) הסכימו הצדדים מראש על שיעור פיצויים (להלן – פיצויים מוסכמים), יהיו הפיצויים כמוסכם, ללא הוכחת נזק; אולם רשאי בית המשפט להפחיתם אם מצא שהפיצויים נקבעו ללא כל יחס סביר לנזק שניתן היה לראותו מראש בעת כריתת החוזה כתוצאה מסתברת של ההפרה.

* **חשל**: ההפחתה תהיה לסכום הכי גבוה במתחם הסבירות.
	+ **ביקורת**: עידוד שיטת מצליח.

(ב) הסכם על פיצויים מוסכמים אין בו כשלעצמו כדי לגרוע מזכותו של הנפגע לתבוע במקומם פיצויים לפי סעיפים 10 עד 14 או לגרוע מכל תרופה אחרת בשל הפרת החוזה.

* **נס נ' גולדה**: עצם קיומו של פיצוי מוסכם לא שולל תרופות אחרות. שלילת תרופות צריכה להיות מפורשת.

(ג) לעניין סימן זה, סכומים שהמפר שילם לנפגע לפני הפרת החוזה והצדדים הסכימו מראש על חילוטם לטובת הנפגע, דינם כדין פיצויים מוסכמים.

##### פיצויים וביטוח

16. בקביעת שיעור הפיצויים לא יובא בחשבון סכום שהנפגע קיבל או זכאי לקבל בשל הפרת החוזה לפי חוזה ביטוח.

### פרק ג': שונות

##### הפרה צפויה

17. גילה צד לחוזה את דעתו שלא יקיים את החוזה, או שנסתבר מנסיבות הענין שלא יוכל או לא ירצה לקיימו, זכאי הצד השני לתרופות לפי חוק זה גם לפני המועד שנקבע לקיום החוזה, ובלבד שבית המשפט, בנתנו צו אכיפה, לא יורה שיש לבצע חיוב לפני המועד שנקבע לקיומו.

##### פטור בשל אונס או סיכול החוזה

18. (א) הייתה הפרת החוזה תוצאה מנסיבות שהמפר, בעת כריתת החוזה, לא ידע ולא היה עליו לדעת עליהן או שלא ראה ולא היה עליו לראותן מראש, ולא יכול היה למנען, וקיום החוזה באותן נסיבות הוא בלתי אפשרי או שונה באופן יסודי ממה שהוסכם עליו בין הצדדים, לא תהיה ההפרה עילה לאכיפת החוזה שהופר או לפיצויים.

(ב) במקרים האמורים בסעיף קטן (א) רשאי בית המשפט, בין אם בוטל החוזה ובין אם לאו, לחייב כל צד להשיב לצד השני מה שקיבל על פי החוזה או, על פי בחירה כאמור בסעיף 9, לשלם לו את שוויו, ולחייב את המפר בשיפוי הנפגע על ההוצאות הסבירות שהוציא ועל ההתחייבויות שהתחייב בהן באופן סביר לשם קיום החוזה, והכל אם נראה לבית המשפט צודק לעשות כן בנסיבות הענין ובמידה שנראה לו.

##### זכות עיכבון

19. קיבל הנפגע עקב החוזה נכס של המפר שעליו להחזירו, תהא לנפגע זכות עיכבון באותו נכס כדי תשלום הסכומים המגיעים לו מן המפר עקב ההפרה.

##### קיזוז

20. חובות שהצדדים חבים זה לזה על פי חוק זה ניתנים לקיזוז.

##### הוראות בדבר מתן הודעה

21. (א) הודעה לפי חוק זה תינתן בדרך שקבעו הצדדים, ובאין קביעה כזאת – בדואר רשום או בדרך אחרת המקובלת בנסיבות הענין.

(ב) נפגע שנתן הודעה כאמור בסעיף קטן (א) ויש יסוד להניח שההודעה הגיעה לתעודתה במועדה, רשאי להסתמך עליה אף אם איחרה להגיע או לא הגיעה כלל.

##### שמירת דינים

22. (א) אין בחוק זה כדי לגרוע מסמכות בית המשפט לתת פסק דין הצהרתי, צו עשה או לא-תעשה, לשעה או לתמיד, החלטות ביניים או כל סעד אחר.

(ב) הוראות חוק זה יחולו כשאין בחוק המסדיר יחסי עבודה או בחוק אחר הוראות מיוחדות לענין הנדון.

##### ביטול

23. סעיפים 106 עד 111 לחוק הפרוצדורה האזרחית העותמאני מיום 2 רגב 1296 (21 ביוני 1879) – בטלים.

##### עצמאות החוק

24. בעניינים שחוק זה דן בהם לא יחול סימן 46 לדבר-המלך במועצתו לארץ-ישראל, 1947-1922.

##### תחילה והוראת מעבר

25. תחילתו של חוק זה ביום א' בניסן תשל"א (27 במרס 1971); על חוזים שנכרתו לפני תחילתו של חוק זה יוסיף לחול הדין הקודם.

## חוק עשיית עושר ולא במשפט תשל"ט - 1979

##### חובת ההשבה

(א) מי שקיבל שלא על פי זכות שבדין נכס, שירות או טובת הנאה אחרת (להלן – הזוכה) שבאו לו מאדם אחר (להלן – המזכה), חייב להשיב למזכה את הזכיה, ואם השבה בעין בלתי אפשרית או בלתי סבירה – לשלם לו את שוויה.

(ב) אחת היא אם באה הזכיה מפעולת הזוכה, מפעולת המזכה או בדרך אחרת.

##### פטור מהשבה

בית המשפט רשאי לפטור את הזוכה מחובת ההשבה לפי סעיף 1, כולה או מקצתה, אם ראה שהזכיה לא היתה כרוכה בחסרון המזכה או שראה נסיבות אחרות העושות את ההשבה בלתי צודקת.

##### ניכוי הוצאות

הזוכה רשאי לנכות ממה שעליו להשיב את מה שהוציא או התחייב להוציא או השקיע באופן סביר להשגת הזכיה.

##### דין הפורע חוב הזולת

מי שפרע חובו של אדם אחר בלי שהיה חייב לכך כלפיו, אינו זכאי להשבה אלא אם לא היתה לזוכה סיבה סבירה להתנגד לפרעון החוב, כולו או מקצתו, ואינו זכאי להשבה זו אלא כדי מה שנתן לפרעון החוב.

##### דין הפועל לשמירת ענין הזולת

(א) מי שעשה בתום לב ובסבירות פעולה לשמירה על חייו, שלמות גופו, בריאותו, כבודו או רכושו של אדם אחר, בלי שהיה חייב לכך כלפיו, והוציא או התחייב להוציא הוצאות בקשר לכך, חייב הזוכה לשפותו על הוצאותיו הסבירות, כולל חיוביו כלפי צד שלישי, ואם נגרמו למזכה עקב הפעולה נזקי רכוש, רשאי בית המשפט לחייב את הזוכה בתשלום פיצויים למזכה, אם ראה שמן הצדק לעשות כן בנסיבות הענין.

(ב) לענין החיוב בפיצויים לפי סעיף קטן (א) דין מי שנכסיו שימשו לשמירת הערכים האמורים כדין מי שעשה פעולה לשמירתם.

(ג) אין חובת שיפוי או פיצוי לפי סעיף זה על זוכה שהתנגד לפעולה או לשימוש בנכסים או לשיעור ההוצאות או שהיתה לו סיבה סבירה להתנגד להם, זולת אם הפעולה או השימוש בנכסים היו לשמירה על חייו, שלמות גופו או בריאותו.

##### תחולה ושמירת תרופות

(א) הוראות חוק זה יחולו כשאין בחוק אחר הוראות מיוחדות לענין הנדון ואין הסכם אחר בין הצדדים.

(ב) חוק זה יחול גם על המדינה.

(ג) אין בחוק זה כדי לגרוע מתרופות אחרות.